《隽生招同曹葛氏也是园观荷复至一粟庵小憩 其一》
清代·高锡恩

沪上少竹石，亭榭亦罕遇。芙渠更稀植，美人徒遥慕。

小阮招我游，云有境堪赴。乔家园最佳，草径同缓步。

入门果奥旷，红栏半凝露。飞桥跨长空，旁折极幽趣。

芳池窈以清，有唾不敢吐。灼灼红衣明，田田翠盖护。

风来时偏反，微香静中度。如临濯锦江，疑入浣沙路。

映日色逾鲜，出波颜独嫭。吴姬比应羞，越女看先妒。

留连不忍归，临去复回顾。惜无荡桨舟，泊向花间住。

作者简介：高锡恩，原名学淳，字古民，仁和人。贡生，议叙道。有《友石斋诗集》。